b'\n_START_ARTICLE_\nValentin \xc5\xbdun\n_START_SECTION_\n\xc5\xbdivljenje in delo\n_START_PARAGRAPH_\nValentin (Zdravko) \xc5\xbdun se je rodil v Trbojah pri Smledniku v kme\xc4\x8dki dru\xc5\xbeini Lovrencu in Mariji \xc5\xbdun, umrl je v Ljubljani ob epidemiji \xc5\xa1panske gripe. Ljudsko \xc5\xa1olo je obiskoval v Smledniku in Ljubljani, tu kot gojenec Alojzijevi\xc5\xa1\xc4\x8da tudi klasi\xc4\x8dno gimnazijo (1885\xe2\x80\x931893). V letih 1894\xe2\x80\x931899 je \xc5\xa1tudiral pravo na Dunaju, se pre\xc5\xbeivljal z in\xc5\xa1trukcijami in si nakopal plju\xc4\x8dno bolezen. Diplomiral je leta 1899. Zanimal se je zlasti za narodno gospodarstvo in finan\xc4\x8dno vedo, zato je po diplomi stopil v finan\xc4\x8dno slu\xc5\xbebo. Kot finan\xc4\x8dni uradnik je slu\xc5\xbeboval v Litiji, \xc4\x8crnomlju (1900-1903) Radovljici (1903-1908). Leta 1904 je bil tu izvoljen za ob\xc4\x8dinskega odbornika in si pod vodstvom \xc5\xbeupana Janka Vilfana prizadeval, da bi Radovljica dobila vodovod. Iz politi\xc4\x8dnih razlogov je bil 1908 preme\xc5\xa1\xc4\x8den v Logatec. Ker je ostrej\xc5\xa1e podnebje slabo vplivalo na njegovo zdravje, je 1910 zaprosil in bil preme\xc5\xa1\xc4\x8den na Dunaj na finan\xc4\x8dno ministrstvo. Tu je delal v cenzurnem oddelku za odmero davkov delni\xc5\xa1kih dru\xc5\xbeb hranilnic in posojilnic za Kranjsko, Primorsko, Dalmacijo in Bukovino. To slu\xc5\xbebo je lahko opravljal, saj je obvladal ve\xc4\x8d jezikov (srbohrva\xc5\xa1\xc4\x8dino, \xc4\x8de\xc5\xa1\xc4\x8dino, ru\xc5\xa1\xc4\x8dino, polj\xc5\xa1\xc4\x8dino, franco\xc5\xa1\xc4\x8dino, italijan\xc5\xa1\xc4\x8dino in romun\xc5\xa1\xc4\x8dino). Zaradi slabega zdravja je 1914 ponovno zaprosil za premestitev na Kranjsko in pri\xc5\xa1el na finan\xc4\x8dno ravnateljstvo v Ljubljano, kjer je 1917 postal finan\xc4\x8dni svetnik._NEWLINE_Objavil je ve\xc4\x8d knjig s podro\xc4\x8dja narodnega gospodarstva in javnih financ: Osebna dohodnina (1905), Obdav\xc4\x8dba pridobitnih in gospodarskih zadrug (1913), Dohodnina (1914), ter \xc5\xa1tevilne \xc4\x8dlanke v slovenskem tisku. V Radovljici je bil prizadeven \xc4\x8dlan podru\xc5\xbenice Slovenskega planinskega dru\xc5\xa1tva in 1908 imenovan za \xc4\x8dastnega ob\xc4\x8dana Radovljice.'